**Výber Európy** (*Výber UEFA* alebo *Európa XI*) je futbalové mužstvo zložené z hráčov viacerých európskych krajín pri príležitosti rôznych exhibičných, charitatívnych a rozlúčkových zápasov. Súperom *Výberu Európy* bývajú reprezentačné a klubové mužstvá, prípadne výbery iných futbalových konfederácií. Pozvánka do mužstva *Výberu Európy* je považovaná za prestížnu záležitosť, tejto pocty sa dočkali aj viacerí slovenskí a českí futbalisti.

História
--------

Prvým zápasom, v ktorom si zahrali v jednom drese hráči rôznych krajín bolo stretnutie výberov Strednej Európy a Západnej Európy v roku 1937. Prvým oficiálnym vystúpením Výberu Európy bol zápas s Anglickom 26. októbra 1938 v Londýne (0 : 3). Po druhej svetovej vojne si získali popularitu zápasy Výberu Európy s reprezentáciou Anglicka a s výberom Veľkej Británie. Uskutočnili sa tiež stretnutia s výberom Škandinávie, charitatívne zápasy na pomoc obetiam zemetrasenia v Skopje a medzikontinentálne duely s mužstvom Južnej Ameriky. Mužstvo Európy je často pozývané na oslavy rôznych výročí alebo na rozlúčkové zápasy futbalových osobností (Stanley Matthews, Geoff Hurst, Uwe Seeler).

Československo – Výber Európy
-----------------------------

Výber najlepších európskych futbalistov mali možnosť vidieť aj priaznivci v bývalom Československu. 18. augusta 1981 sa stretla reprezentácia Československa s Výberom Európy pri príležitosti osláv 80. výročia založenia *Československého futbalového zväzu*. V Prahe na Štadióne Evžena Rošického sa predstavili hráči z deviatich krajín. Najväčšími osobnosťami tímu Európy boli Ukrajinec Oleg Blochin (Dynamo Kyjev), víťaz ankety Zlatá lopta 1975, rakúsky kanonier Hans Krankl, držiteľ Zlatej kopačky, taliansky reprezentant Giancarlo Antognoni a hviezdy Bundesligy Manfred Kaltz (NSR / Hamburger SV) a Bruno Pezzey (Rakúsko / Eintracht Frankfurt). Napriek tomu, že v tíme Európy chýbali futbalisti z Anglicka, Holandska a Španielska, ako aj v tom čase najlepší hráč Európy Karl-Heinz Rummenigge (Bayern Mníchov), Československo dosiahlo cenné víťazstvo 4 : 0 .
V československom drese nastúpili slovenskí futbalisti Stanislav Seman, Ladislav Jurkemik, Jozef Barmoš, Ján Kozák (strelec dvoch gólov) a Marián Masný.

Slováci a Česi vo Výbere Európy
-------------------------------

| Dátum | Miesto | Udalosť | Súper | Výsledok | Slováci a Česi vo výbere |
| --- | --- | --- | --- | --- | --- |
| 10. mája 1947 | Glasgow |  | Veľká Británia Spojené kráľovstvo | 1 : 6 | Česko Josef Ludl |
| 20. mája 1964 | Kodaň | 75. výročie založenia DBU | Škandinávia | 2 : 4 | Slovensko Ján Popluhár, Slovensko Jozef Bomba, Slovensko Ján Geleta \* |
| 23. septembra 1964 | Belehrad | charitatívny zápas | Juhoslávia Juhoslávia | 7 : 2 | Česko Josef Masopust, Česko Svatopluk Pluskal, Česko Jan Lála |
| 28. apríla 1965 | Londýn | rozlúčkový zápas Stanleyho Matthewsa | Veľká Británia Spojené kráľovstvo | 4 : 6 | Slovensko Ján Popluhár, Česko Josef Masopust, Česko Svatopluk Pluskal |
| 3. októbra 1972 | Bazilej | charitatívny zápas | Južná Amerika | 0 : 2 | Česko Ivo Viktor |
| 31. októbra 1973 | Barcelona | charitatívny zápas | Južná Amerika | 4 : 4 | Česko Ivo Viktor |
| 28. decembra 1979 | Dortmund | charitatívny zápas UNICEF | Borussia Dortmund Nemecko | 2 : 3 | Česko Antonín Panenka |
| 25. februára 1981 | Rím | charitatívny zápas | Taliansko Taliansko | 3 : 0 | Česko Zdeněk Nehoda |
| 26. júla 1988 | Brémy | rozlúčkový zápas Dietera Burdenského | Werder Brémy Nemecko | 2 : 7 | Slovensko Jozef Chovanec, Slovensko Milan Luhový |

* Poznámka: \*Ján Geleta bol vo Výbere Európy, ale v stretnutí nehral

  

Vo Výberoch Európy si dvakrát zahral aj Ladislav Kubala, futbalista slovenského pôvodu, v oboch prípadoch však bol už občanom Španielska. V roku 1953 strelil dva góly Anglicku (4 : 4) pri oslavách 90. výročia založenia The Football Association a v roku 1965 nastúpil proti výberu Veľkej Británie v rozlúčkovom zápase Stanleyho Matthewsa, jedným gólom prispel k víťazstvu 6 : 4. 

Slovenský futbal mal svoje zastúpenie tiež na trénerskej lavičke, Jozef Vengloš viedol tím Európy spolu s Nemcom Juppom Derwallom 25. februára 1981 v Ríme proti reprezentácii Talianska.

Pozri aj
--------

* Výber sveta (futbal)

Referencie
----------

1. ↑  Oslava se čtyřmi góly
2. ↑  Mužstvo hvězd zazářilo
3. ↑  Itálie-Evropa 0:3

Externé odkazy
--------------

* worldxi.com Archivované 2018-08-14 na Wayback Machine